Rahah Mohamed Noah

Tun Hajah Rahah binti Tan Sri Haji Mohamed Noah (11 Jun 1933 – 18 Disember 2020) ialah balu kepada bekas Perdana Menteri Malaysia, Tun Abdul Razak Dato' Hussein dan ibu kepada bekas Perdana Menteri Malaysia,  Dato' Sri Mohd Najib. Beliau ialah anak kepada Tan Sri Mohamed Noah Omar, Yang di-Pertua Dewan Rakyat pertama.

Beliau meninggal dunia pada usia 87 tahun di Pusat Perubatan Prince Court di Kuala Lumpur, Malaysia.

Biografi 
Rahah dilahirkan pada 11 Jun 1933 di Muar, Johor. Beliau ialah anak kedua daripada empat beradik dan anak kepada Mohamed Noah Omar. Semasa bersekolah di sebuah sekolah menengah di Johor Bahru, Rahah diperkenalkan kepada Abdul Razak Hussein yang pada ketika itu sudah menjadi ahli aktif parti Pertubuhan Kebangsaan Melayu Bersatu (UMNO) oleh Taib Andak, rakan kepada Abdul Razak semasa belajar di London. Mereka berkahwin pada 4 September 1952, ketika Rahah berusia 19 tahun, manakala Razak sudah berusia 30 tahun (kerana jarak umur yang agak jauh iaitu 11 tahun perbezaan).

Abdul Razak menjadi Perdana Menteri Malaysia yang kedua pada tahun 1970. Sebagai pasangan perdana menteri, Rahah berkhidmat sebagai Presiden Persatuan Pandu Puteri Malaysia dan penaung Pertubuhan Tindakan Wanita Islam (Pertiwi). Pada tahun 1976, suami beliau meninggal dunia, meninggalkan Rahah menjadi balu pada usia 43 tahun.

Rahah ialah canselor Universiti Tun Abdul Razak, universiti yang ditubuhkan untuk memperingati jasa suaminya. Oleh kerana Abdul Razak ialah perdana menteri yang menjalinkan hubungan diplomatik dengan negara Republik Rakyat China, semua duta besar China membuat kunjungan hormat kepada Rahah setelah tiba di Malaysia.

Dalam satu temu bual bersama Rahah pada tahun 2011, beliau berkata bahawa beliau menghabiskan sebahagian besar masanya menghadiri kelas agama bersama dengan rakan-rakan.

Meninggal dunia
Tun Rahah meninggal dunia pada 18 Disember 2020 di Pusat Perubatan Prince Court di Kuala Lumpur pada usia 87 tahun.

Tun Rahah telah diberikan penghormatan Istiadat Pengebumian Negara bagi mengenang jasa beliau sebagai seorang tokoh wanita negara dan telah disempurnakan di Lingkaran Makam Pahlawan pada 19 Disember 2020.

Suami beliau, Tun Abdul Razak Hussein disemadikan di Makam Pahlawan bersama abang iparnya, Tun Hussein Onn, manakala bapanya, Tan Sri Mohamed Noah Omar dan kakaknya, Tun Suhailah Mohamed Noah disemadikan bersama beliau di Lingkaran Makam Pahlawan.

Keluarga 
Abdul Razak dan Rahah mempunyai lima orang anak:
 Mohd Najib (lahir 1953), bekas Perdana Menteri Malaysia ke-6
 Ahmad Johari (lahir 1955)
 Mohd Nizam (lahir 1957), menantu kepada mantan Ketua Menteri Sarawak dari 1970-1981 serta Yang di-Pertua Negeri dari 1981-1986, Allahyarham Tun Datuk Patinggi Abdul Rahman Ya'kub
 Mohd Nazim (lahir 1963), ahli perniagaan, suami kepada usahawan AIDIJUMA, Norjuma Habib
 Mohd Nazir (lahir 1965), bekas ketua pegawai eksekutif CIMB

Kakak kepada Rahah, Suhailah, berkahwin dengan pengganti Abdul Razak sebagai perdana menteri, Hussein Onn.

Anugerah

Malaysia
  :
  Darjah Yang Mulia Setia Mahkota Malaysia (SSM) – Tun (1976)
  :
  Darjah Utama Yang Amat Mulia Bintang Sarawak (PNBS) – Dato' Sri (2002)
  :
  Sri Indera Mahkota Pahang (SIMP) – Dato', kini Dato' Indera 
  :
  Seri Panglima Darjah Kinabalu (SPDK) – Datuk Seri Panglima (1977)

Rujukan 

Pasangan Timbalan Perdana Menteri Malaysia
Kelahiran 1933
Kematian 2020
Orang dari Muar
Orang dari Johor
Pasangan Perdana Menteri Malaysia
Anak ahli politik Malaysia
Penerima Seri Setia Mahkota
Penerima Darjah Sri Indera Mahkota Pahang
Keluarga Abdul Razak Hussein
Keluarga Mohamed Noah Omar
Orang Malaysia berketurunan Melayu